Návrh na zrušenie úlohy B.9 uznesenia vlády SR č. 1116 z 28. 11. 2001 “Návrh na zmenu regulácie cien liekov a regulácie systému obstarávania liekov tak, aby nedochádzalo k trvalému narastaniu ich ceny a nevýhodného dovozu, prehodnotiť terajšie teritoriálne rozdelenie výrobcov a dodávateľov liekov s cieľom znížiť ich vplyv na deficit zahraničného obchodu”

	Vláda Slovenskej republiky uznesením č. 1116 zo dňa 28. novembra 2001, bod B.9, uložila ministrovi zdravotníctva v termíne do 28. 2. 2002 navrhnúť zmenu regulácie cien liekov a regulácie systému obstarávania liekov tak, aby nedochádzalo k trvalému narastaniu ich ceny a nevýhodného dovozu, prehodnotiť terajšie teritoriálne rozdelenie výrobcov a dodávateľov liekov s cieľom znížiť ich vplyv na deficit zahraničného obchodu. 
Ministerstvo zdravotníctva Slovenskej republiky vypracovalo materiál a predložilo ho na medzirezortné pripomienkové konanie. Okrem Ministerstva financií Slovenskej republiky, ktoré vznieslo závažné pripomienky, nemali ostatné rezorty k materiálu pripomienky. Ministerstvo financií Slovenskej republiky po posúdení materiálu v medzirezortnom pripomienkovom konaní nepovažuje navrhnuté riešenia za prínos, preto vznieslo zásadnú pripomienku k materiálu. MF SR ďalej uviedlo, že materiál nie je vypracovaný v súlade s úlohou B.9 uznesenia vlády SR č. 1116 z 28. novembra 2001. Zmena cien obchodného výkonu distributérov a lekární, ako ju navrhovalo MZ SR, neovplyvní nepriaznivý deficit zahraničného obchodu. Preto v navrhovanom znení MF SR neodporúča MZ SR prerokovanie materiálu vo vláde SR.
	Dňa 4. 4. 2002 sa uskutočnilo rokovanie zástupcov Ministerstva zdravotníctva SR a Ministerstva financií SR. Ministerstvo financií Slovenskej republiky na rokovaní trvalo na tom, že navrhované opatrenia nebudú viesť k zlepšeniu stavu.
	Počas rokovania sa hľadali iné formy riešenia danej problematiky. Nepodarilo sa nájsť optimálne formy, pretože už prijaté legislatívne opatrenia v rámci plnenia úloh SR na úseku integrácie do Európskej únie v oblasti negociačnej kapitoly č. 1 Slobodný pohyb tovaru neumožňujú Ministerstvu zdravotníctva SR nájsť riešenia v zmysle formulovaného uznesenia vlády. Slovenská republika a MZ SR ako výkonný orgán v oblasti liekov nerozhodujú a ani nemajú možnosť rozhodovať o teritoriálnom rozdelení výrobcov a dodávateľov liekov. Systém registrácie liekov a regulácie obstarávania liekov je v súlade so smernicami  Európskej únie č. 65/65/EHS o registrácii liekov a č. 92/25/EHS o veľkodistribúcii liekov. Rovnako ani Ministerstvo financií Slovenskej republiky nemá nástroje na inú reguláciu cien, akú uplatňuje v súčasnosti. Na rokovaní sa dosiahla zhoda, že úloha B.9 je v rozpore so slovenskou liekovou legislatívou harmonizovanou s právnymi predpismi Európskej únie, a preto sa navrhuje zrušiť úlohu B.9 uznesenia vlády Slovenskej republiky č. 1116 zo dňa 28. novembra 2001.